กรมควบคุมมลพิษ (คพ.) ประชุมติดตามความก้าวหน้าการป้องกันและแก้ไข PM2.5 ช่วงบ่ายวันนี้ หลังค่าฝุ่นละออง PM2.5 กลับมาสูงขึ้น
กรมควบคุมมลพิษ (คพ.) ประชุมติดตามความก้าวหน้าการป้องกันและแก้ไข PM2.5 ช่วงบ่ายวันนี้ หลังค่าฝุ่นละออง PM2.5 กลับมาสูงขึ้น       นายประลอง ดำรงค์ไทย อธิบดีกรมควบคุมมลพิษ (คพ ) กล่าวว่า สถานการณ์ฝุ่นละอองขนาดเล็ก PM 2.5 กลับมาสูงขึ้น โดยเฉพาะช่วงการเดินทางกลับเข้ากรุงเทพมหานครของประชาชนวันที่ 4-5 มกราคมที่ผ่านมา ซึ่งช่วงกลางวันและช่วงบ่ายวันนี้ค่าฝุ่นจะสูงขึ้นมาก เนื่องจากมวลอากาศเย็น ความกดอากาศสูงและลมที่พัดอ่อนลง ทำให้ค่าฝุ่นสะสมเพิ่มมากขึ้นยิ่งช่วงวันที่ 6 - 8 มกราคม 2563 ขณะที่วันที่ 9 มกราคม 2563 กรมอุตุนิยมวิทยา คาดการณ์จะมีลมแรงขึ้นส่งผลทำให้การกระจายตัวของค่าฝุ่นละออง PM 2.5 ดีขึ้นและลอยขึ้นสู่ชั้นบรรยากาศ ทำให้ค่าฝุ่นลดลงได้วันนี้ 6 มกราคม 2563 กรมควบคุมมลพิษ (คพ.) ได้เชิญทุกหน่วยงานที่เกี่ยวข้องร่วมประชุมติดตามความก้าวหน้าการดำเนินงานตามแผนปฏิบัติการขับเคลื่อนวาระแห่งชาติ การแก้ไขปัญหาฝุ่นละออง เพื่อเตรียมรับมือสถานการณ์ฝุ่นละอองในช่วงวิกฤต เพื่อหารือและเพิ่มมาตรการความเข้มงวดและแนวทางการป้องกันไม่ให้เกิดผลกระทบต่อประชาชนโดยเร่งด่วนและลดผลกระทบค่าฝุ่นละออง PM 2.5 ต่อสุขภาพในกรุงเทพมหานครและปริมณฑลอธิบดีกรมควบคุมมลพิษ (คพ.) กล่าวย้ำว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้  6 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 34 – 62 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเกือบทุกพื้นที่จากเมื่อวานนี้ 5 มกราคม 2563 พบพื้นที่ที่คุณภาพอากาศเริ่มมีผลกระทบต่อสุขภาพบริเวณตำบลมหาชัย อำเภอเมือง จังหวัดสมุทรสาคร  อำเภอเมืองนครปฐม จังหวัดนครปฐม  ตำบลอ้อมน้อย อำเภอกระทุ่มแบน จังหวัดสมุทรสาคร ตำบลทรงคนอง อำเภอพระประแดง จังหวัดสมุทรปราการ ตำบลตลาด อำเภอพระประแดง จังหวัดสมุทรปราการ ตำบลปากน้ำ อำเภอเมือง จังหวัดสมุทรปราการ จึงขอให้ประชาชนในพื้นที่ดังกล่าวควรเฝ้าระวังสุขภาพและลดระยะเวลาการทำกิจกรรมกลางแจ้ง